###### *Az ellenőrzés, értékelés, osztályozás alapelvei matematikából*

A tanulói teljesítmények értékelésének szerepe többoldalú. Egyrészt a tanulónak és a szülőnek szóló jelzés - rendszerint osztályzat formájában -, amely tájékoztat arról, hogy a diák mennyire felel meg az elvárásoknak. A másik fontos feladat, hogy a tanulók teljesítményét összegezve jelzést adjon a tanárnak az oktatás hatékonyságáról.

Az ellenőrzés, értékelés során visszajelzést keresünk arról, hogy a tanulók milyen szinten sajátították el a tananyagot, hogyan teljesítették a helyi tantervben részletesen kifejtett követelményeket.

Az ellenőrzés módszereinek alkalmazásakor törekedjünk arra, hogy azok legyenek változatosak és terjedjenek ki a tanulók valamennyi tanórai (esetenként tanórán kívüli) tevékenységeire. Mindez történhet

* a tanulók munkájának folyamatos megfigyelésével (órai munka, otthoni munka, szorgalmi feladatok, füzet és házi feladatok ellenőrzése),
* szóbeli ellenőrzéssel (felelés),
* írásbeli ellenőrzéssel (röpdolgozat, dolgozat, témazáró dolgozat).

Az ellenőrzést kövesse mindig az értékelés, mely akkor objektív, ha a helyi tantervben pontosan kidolgozott és részletezett követelményekhez viszonyítjuk a tanuló szóbeli, vagy írásbeli teljesítményét. A minősítés alapvető feladata a gyerekek segítése jobb eredmények felé: lehetőleg minden tanuló a tőle telhető maximumot nyújtsa. Ez csak akkor lehetséges, ha diák munkájának értékelése sokoldalú és személyes jellegű.

Az értékelés történhet szóban, írásban, vagy kifejezhetjük a követelményekhez való viszonyítást érdemjegyek formájában is.

A *Továbbhaladás feltételei* felsorolja azokat a legfontosabb ismereteket, készségeket, tanulói tevékenységeket, amelyek elsajátítása az egész oktatási folyamat szempontjából kulcsfontosságú. Az itt felsoroltak azért kiemelt jelentőségűek, mert hiányuk nem csupán az adott tanév eredményességét teszi kétségessé, de a későbbi évek eredményes matematika tanulását is veszélyezteti. Ezzel összhangban a továbbhaladás feltételei között is meghatározóak a tanulói tevékenységekkel kialakított készségek, képességek. A tantervnek ez a pontja tehát nem a tanuló elégséges osztályzatának teljesítményét rögzíti. Ha valamely diáknál egy-egy ponton akadnak hiányok a tanár továbbengedheti a magasabb osztályba, ha bízik a gyerek igyekezetében, és maga vállalja azt a többletmunkát, amelyet a hiányok utólagos bepótolása jelent.

Fontos azonban, hogy az elégséges és a jeles érdemjegyeknek egy meghatározott teljesítmény elérése feleljen meg.

Az osztályzatokat a következőképpen állapítjuk meg:

elégtelen (1) : 0 % – 39%

elégséges (2): 40 % – 54 %

közepes (3): 55 % – 69 %

jó (4) : 70 % – 84 %

jeles (5) : 85 % – 100%

A félévi és év végi osztályzatokat az érdemjegyek átlagából alakítjuk ki.

A javító és pótló vizsgák során matematikából írásbeli vizsgát tesznek a tanulók. Ha a tanulók írásbeli eredménye 40% fölötti, akkor a fentebb alkalmazott szabály alapján osztályzatot kapnak. Ha az írásbeli dolgozat eredménye nem éri el a 40%-ot, szóbeli vizsgát kell tenniük a tanulóknak. A vizsga értékelése az írásbelin és szóbelin elért együttes teljesítmény alapján történik.